
Nyers glicerin elektrokatalitikus oxidációja nemesfém és nem nemesfém katalizátorokon

Kulcsszavak: elektrolízis; elektroszintézis; glicerin oxidáció; szén-dioxid megkötés és hasznosítás
          Az elmúlt évtizedben egyre nagyobb a kutatási érdeklődés a glicerin elektrokémiai úton
történő átalakítására, mely elsősorban a növekvő biodízel termelésnek köszönhető, ahol nagy
mennyiségben keletkezik viszonylag tiszta glicerin melléktermék (45-80%). A glicerin
részleges oxidációjával számos ipari alapanyag nyerhető. Egy lehetséges átalakítási módszer az
elektrokémiai oxidáció (GOR), amelynek elsődleges előnye, hogy enyhe körülmények között
hajtható végre (szobahőmérsékleten, légköri nyomáson).
          Munkánk során szén hordozón rögzített platina nanorészecskék (Pt/C) és különböző
egyatomos katalizátorok (fém nélküli szén hordozó (NC), valamint ennek különböző fémekkel
adalékolt változatai: FeNC, NiNC, FeNiNC) viselkedését vizsgáltuk GOR során. Méréseinket
folyamatos áramlásos mikrofluidikai elektrolizáló cellában végeztük, hordozóként Freudenberg
H23C6 típusú szénpapírt alkalmazva, amire a katalizátorréteget porlasztva fújásos technikával
vittük fel. Glicerin oxidációs termékekként a folyadék fázisban NMR spektroszkópiával és
nagyhatékonyságú ionkromatográfiával glicerátot, tartronátot, oxalátot, formiátot, laktátot és
Pt/C esetén glikolátot is azonosítottunk. Megállapítottuk, hogy a nemesfém katalizátorokhoz
képest az összes egyatomos katalizátor jelentősen szelektívebb volt; a töltés közel 90%-a
formiát keletkezésére fordítódott.
          Célunk volt továbbá a katódfolyamat (víz redukció) lecserélése CO2 redukcióra
(CO2RR), így a katódon és az anódon is hasznos termék keletkezik. Az így kialakított párosított
CO2RR/GOR elektrolizáló cella nagy reakciósebességen több órán keresztül üzemeltethető
volt, az áramsűrűség kismértékű csökkenése mellett. Az összegyűjtött tapasztalatokat
felhasználva a méréseinket megismételtük egy magyarországi biodízel üzemből származó,
80%-os tisztaságú nyers glicerinnel is. A Pt/C katalizátor aktivitása nagyon gyorsan lecsökkent,
azonban az egyatomos NiNC és FeNiNC minták megőrizték mind az aktivitásukat, mind pedig
a GOR szelektivitásukat. Munkánk során sikerült olyan körülményeket azonosítanunk, mellyel
a CO2RR/GOR párosított elektrolizáló cella nagy áramsűrűségeken, időben változatlan
szelektivitással (anód-, és katódfolyamat) üzemeltethető ipari glicerin forrással is.



